€900 miljun l-impatt tal-Covid-19 fuq il-pajjiż L-impatt li ħalla l-Covid19 fuq il-pajjiż matul is-sena li għaddiet ilaħħaq id-€900 miljun waqt li d-defiċit mistenni jkun ta' 9.4%. Kien il-Ministru tal-Finanzi u x-Xogħol Clyde Caruana li żvela dan fil-Parlament waqt li kien qed iwieġeb sensiela ta' mistoqsijiet minn deputati miż-żewġ naħat tal-Kamra tar-Rappreżentanti. Caruana kien mistoqsi dwar il-'wage supplement' fejn tenna li kieku ma kienx għal din l-għajnuna tal-Gvern il-qgħad kien jisplodi. Huwa reġa' iddikjara l-intenzjoni tal-Gvern li jkompli jagħti dan il-benefiċċju sakemm ikun hemm bżonn, u allura lilhin minn Marzu, ħalli r-riżultati miksuba matul ix-xhur li għaddew ma jintilfux. Dwar is-sitwazzjoni fl-Airmalta huwa stqarr li l-kontijiet finanzjarji għall-aħħar sentejn tlestew u se jiġu ippubblikati meta l-affarijiet jiġu mgħoddija lill-UE waqt li sostna li m'hemm xejn x'jinħeba. Caruana nsista li meta l-linja nazzjonali tal-ajru għaddiet f'idejh ħass li l-pjan li kien qed jitħejja għall-approvazzjoni tal-UE kellu jkun aktar robust. Il-Ministru tal-Finanzi saħaq ukoll li biex timxi 'l quddiem l-Airmalta jeħtieġ titmexxa bħala entità privata f'termini kummerċjali. Dwar il-possibilità li ħaddiema Għawdxin jingħataw il-possibilità jaħdmu bit-telework flok jinżlu Malta huwa sostna li fejn possibbli jaqbel. Fir-rigward tal-irkupru ekonomiku tal-pajjiż il-ministru responsabbli mill-finanzi tal-pajjiż qal li dan jiddependi mill-andament turistiku.